पाएं अपने शहर की ताज़ा ख़बरें और फ्री ई-पेपरडाउनलोड करें
जिले में मंगलवार को राहत की बात रही कि कोरोना से किसी की मौत नहीं हुई और पॉजिटिव मरीज भी 100 से कम मिले हैं। जबकि मई महीने के पहले 3 दिन में 9 लोगों की कोरोना से मौत हो चुकी है और 511 नए कोरोना पॉजिटिव मरीज मिल चुके हैं। इसमें 1 मई को 193, 2 को 158 और 3 अप्रैल को 160 नए केस मिले थे। मंगलवार को जिले में 71 नए केस मिले हैं जबकि 113 लोग ठीक हुए हैं। वहीं, दूसरी राहत की खबर ये है कि जिलें में 2 दिन वैक्सीन की कमी के बाद टीके के 4 हजार डोज मिल गए हैं और बुधवार से जिले भर में फिर से वैक्सीन लगनी शुरू हो जाएगी। बता दें कि जिले के वैक्सीनेशन सेंटरों से लोग को बिना वैक्सीन लगवाए ही वापस लौटने को मजबूर हो रहे थे।
मंगलवार को मोरिंडा, चमकौर साहिब, नंगल, कीरतपुर साहिब, आनंदपुर साहिब, नूरपुरबेदी में वैक्सीनेशन की कमी रही। सिविल अस्पताल से प्राप्त जानकारी के अनुसार मंगलवार को जिले में बनाए 9 वैक्सीन सेंटरों में से सिर्फ 3 सेंटरों में ही दवाई लगी। इसमें सिविल अस्पताल रोपड़ में 40 डोज, नंगल में 20, नूरपुरबेदी में 24 डोज लगी। वहीं, जिले में अब तक 49757 लोगों को पहली जबकि 7226 लोगों को दूसरी डोज लग चुकी है।
अब तक 8781 पॉजिटिव, 7061 ठीक हुए, 1448 एक्टिव केस, 272 की हुई मौत
वहीं, जिले में कुल पॉजिटिव मरीजों की संख्या 8781 हो गई है, जिनमें 7061 लोग ठीक हो चुके हैं और 1448 एक्टिव मामले हैं। इसमें 272 कोरोना संक्रमितों की मौत हो चुकी है। जिले में अब तक 1,94,944 की सैंपलिंग हो चुकी है, जिसमें 1,84,415 लोगों की रिपोर्ट निगेटिव पाई गई है और 2301 लोगों की रिपोर्ट अभी पेंडिंग है। मंगलवार को भी 563 लोगों की रिपोर्ट नेगेटिव पाई गई है। सीएमओ डॉ. दविंदर कुमार ने बताया कि रोपड़ जिले में 25 महिलाओं समेत 71 लोगों की रिपोर्ट कोरोना पॉजिटिव आई है। रोपड़ शहर में 45 लोगों में 16 महिलाएं शामिल हैं, नंगल में 6 लोगों में 1 महिला, आनंदपुर साहिब के 10 लोगों मेें 4 महिलाएं, मोरिंडा के 8 लोगों में 3 महिलाएं और चमकौर साहिब की 1 महिला समेत 2 लोगों की रिपोर्ट कोरोना पॉजिटिव पाई गई है।
1337 लोगों के और सैंपल लिए
डीसी सोनाली गिरि ने बताया कि सेहत विभाग ने मंगलवार को 1337 सैंपल लिए। इसमें बीबीएमबी नंगल अस्पताल में 51, सीएचसी भरतगढ़ में 74, चमकौर साहिब में 93, मोरिंडा में 87, नूरपुरबेदी में 97, सिविल अस्पताल रोपड़ में 372, आनंदपुर साहिब में 117, नंगल में 150 और कीरतपुर साहिब में 81 लोगों के सैंपल लिए गए।
शाम को 4 हजार डोज वैक्सीन मिली : डॉ. ढांडा
इस संबंधी सीएमओ डॉ. दविंदर ढांडा ने बताया कि उन्हें शाम को ही 4 हजार डोज कोविशील्ड इंजेक्शन की मिल चुकी हैं। कल से सभी सेंटरों में टीका लगना शुरू हो जाएगा।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn